**NARODNO SVEUČILIŠTE „SESVETE“**

**Trg Dragutina Domjanića 6**

**10360 Zagreb – Sesvete**

**OBRAZLOŽENJE UZ PRIJEDLOG FINANCIJSKOG PLANA**

**ZA 2025. – 2027.**

1. **UVODNI DIO**

Narodno sveučilište „Sesvete“ (u daljnjem tekstu Sveučilište) je javna ustanova koja obavlja djelatnost kulture i obrazovanja i čije je djelovanje propisano Statutom, Zakonom o ustanovama u kulturi te drugim pravnim aktima kojima se regulira zakonsko poslovanje. Nadležni ured za djelatnost Sveučilišta je Gradski ured za kulturu i civilno društvo.

Osnovna djelatnost kojom se bavi Sveučilište je organiziranje glazbenih, kazališnih, likovnih i drugih kulturno-umjetničkih priredbi, radionica i tečajeva iz područja kulture. Osim toga, Sveučilište obavlja i djelatnost u vidu organiziranja poduke iz informatike, plesa, glazbenih, dramskih i likovnih tečajeva za što ostvaruje vlastiti prihod. Uz to, u dvorani Sveučilišta održavaju se kazališne i filmske predstave za djecu i odrasle za što se ostvaruje prihod od ulaznica.

Opći dio financijskog plana odnosi se na redovnu djelatnost. Sredstva nadležnog gradskog ureda utvrđena su u limitiranom iznosu od 493.600 eura i raspoređena su na plaće i naknade za zaposlene, materijalne i financijske rashode prema realnoj situaciji i dobivenim uputama. Vlastiti prihod planiran je u iznosu od 33.000 eura i raspoređen također na plaće i materijalne rashode u svrhu pokrića troškova za koje neće biti dovoljna sredstva dobivena od strane Grada.

Za programsku djelatnost planirana su sredstva u iznosu koji je odobrio nadležni gradski ured, na temelju dostavljenih prijavnica za iduću godinu i iznose 70.000 eura, a raspoređena su na rashode neophodne za obavljanje programske djelatnosti. Za programsku djelatnost su također planirana i vlastita sredstva u iznosu od 39.200 eura za pokriće rashoda vezanih uz obavljanje programske djelatnosti. Prihodi za posebne namjene odnose se na ulaznice od kazališnih predstava i planirani su u iznosu od 38.000 eura koliko iznose i rashodi kojima se pokriva trošak kupljenih kazališnih predstava. Donacije su planirane u iznosu 500 eura.

Opremanje ustanove planirano je iz vlastitih sredstava za nabavu dugotrajne imovine potrebne za rad ustanove u iznosu od 5.000 eura te u iznosu od 40.000 eura od Ministarstva kulture i medija za nabavu dodatne opreme za kino dvoranu. Za održavanje i opremanje planirana su i sredstva Gradskog ureda za kulturu u iznosu od 15.000 eura za nabavu opreme za održavanje programa na otvorenom te 50.000 eura za adaptaciju spremišnog prostora u multifunkcionalni prostor galerije.

Također je planiran iznos od 8.000 eura od Središnjeg državnog ureda za Hrvate izvan RH za već tradicionalnu izložbu etno nakita u inozemstvu.

Planiran je i prihod od 20.000 eura temeljem prijenosa EU sredstava za program rezidencijskih razmjena Erazmus.

Za energetsku obnovu zgrade i izradu projektne dokumentacije planirano je 70.000 eura pomoći iz proračuna koji nam nije nadležan.

U planirane prihode uključen je i višak prihoda iz ranijih godina 20.000 eura, tako da ukupno planirani prihodi i ukupno planirani rashodi iznose 882.300 eura.

1. **OBRAZLOŽENJE PROGRAMA (AKTIVNOSTI/PROJEKATA)**
2. **DJELATNOST CENTARA ZA KULTURU**
3. **Programi koji odgovaraju strateškim prioritetima**

**Programi usmjereni na susjedstvo/kvart**

1. **MANIFESTACIJE:**

Sesvetski fašnik

Sesvetski dani tjedan kulture

Sesvetska kulturna jesen

**PROJEKTI I RADIONICE:**

Dječji likovni natječaj/Grafiti/Izložbe mladih u Galeriji Predvorje

Festival mladih - SMUK

Obilježavanje obljetnica velikih majstora klasične glazbe

Mala škola glagoljice

Zeleni ključ

Vrijeme za mene - program za treću životna dob

Radionice tijekom školskih praznika

Glazba za nove generacije

Radionica izrade hrvatskog tradicijskog nakita

Radionica keramike

3D Junior: sve o 3D ispisu

Gamecraft – programiranje i robotika

Dramski studio Sesvete

Kazališne predstave za djecu i odrasle – Nezavisna kazališna scena

Likovni program za treću životnu dob

Kreativni likovni programi za djecu

Mala tiskarska radionica

Mogu sve!

Noć kazališta – naše priče

Europski tjedan mobilnosti

Natječaj i koncert „Spavaj mali Božiću“

Expres arT Rukotvornica

1. **Programi koji potiču kulturu dobrodošlice**

Kulturni mostovi

**GLAZBENA DJELATNOST:**

Koncerti klasične glazbe dobrom organiziranošću i brojnošću publike imaju dugu tradiciju koju nastojimo nastaviti i u 2025. Od iznimnog značaja je komorna glazba, jer svojim širokim spektrom kulturnih i obrazovnih sadržaja obogaćuje kulturni život Sesvećana. Vrhunskom izvedbom hrvatskih glazbenika i odabranim programima koji su prilagođeni lokalnoj zajednici, nastojimo zadovoljiti zahtjevnu publiku od najmlađe do najstarije populacije.

**FILMSKA I AUDIOVIZUALNA KULTURA:**

Realizirana je uz dugogodišnju suradnju s Hrvatskim filmskim savezom.

Krajem 2023. godine digitalizirana je kino dvorana, što omogućuje prikazivanje filmova široj publici i na čemu će se intenzivno raditi u 2025. godini.

**2. CILJEVI** ( što se programom želi postići)

Edukacija, razvoj kreativnosti i poticanje likovnog stvaralaštva osnove su na kojima nastaje program kreativnih radionica za djecu, mlade i odrasle. Uz stručne i educirane voditelje program se odražava tijekom cijele godine, a raznolikom i zanimljivom tematikom revitalizira i popularizira hrvatsku kulturnu baštinu. Raznolikim projektima cilj je Sesvete promaknuti u epicentar kulturnog zbivanja, a ulice pretvoriti u novi urbani muzej. Koncertima, izložbama, predavanjima glazbenih pedagoga te video projekcijama nastojimo zadovoljiti različite ukuse i odgajati glazbenu publiku. Predložene manifestacije koje se dugi niz godina organiziraju u Sesvetama specifične su po svojim programima, odražavaju se jednom godišnje, a traju od 1 – 7 dana. Cilj im je animacija lokalnog stanovništva, sudjelovanje u kulturnim manifestacijama, povećanje turista u sesvetskom području, povećanje broja sudionika i posjetitelja te očuvanje kulturne baštine. Kulturno-umjetnički amaterizam pun je ljubavi i entuzijazma koji njeguje i prenosi izvorni folklor sesvetskog kraja i folklornu baštinu cijele Hrvatske. U organizaciji Centra za kulturu te njihovom prezentacijom u dvorani Narodnog sveučilišta „Sesvete“ , potičemo ih da prepoznaju i cijene materijalnu i duhovnu kulturu Prigorja, prenose svijest o pripadnosti, identitetu i kulturi sesvetskog kraja. U suradnji s Hrvatskim filmskim savezom prezentirati će se programi iz područja medijske kulture, a u dvorani Narodnog sveučilišta „Sesvete“ predstaviti će se „Nezavisna kazališna scena“ organiziranim predstavama za djecu i odrasle. Predloženi program je kulturno – obrazovan i kao takav može koristiti ukupnom programu kao javna potreba u kulturi Grada Zagreba.

**3. NAČIN OSTVARENJA CILJA** (kako se nastoji realizirati program, tko je korisnik ili primatelj usluge)

Projekt, akcije i manifestacije, koncerti, predstave za djecu i odrasle, filmske projekcije realiziraju se ili ostvaruju većim dijelom u dvorani Narodnog sveučilišta „Sesvete“. Kreativne radionice većinom su organizirane kao timski rad u učionicama Centra za kulturu pod vodstvom stručnih voditelja, na koje se javlja veliki broj zainteresiranih Sesvećana obaviještenih putem weba, plakata, letaka…. Građani participiraju dio sredstava (ulaznice, članarine), a ostala sredstva se ostvaruju od Gradskog ureda za kulturu i donacija. Centar za kulturu kao javna ustanova služi građanstvu Gradske četvrti Sesvete na način da prati kulturne potreba i želje građanstva te na osnovu toga izrađuje godišnje planove.

**4. POKAZATELJI REZULTATA NA KOJIMA SE ZASNIVAJU IZRAČUNI I OCJENE POTREBNIH SREDSTAVA**

Predviđeni broj programa, projekata i njihovo ostvarivanje, broj polaznika i posjetitelja, broj zaposlenih i vanjskih suradnika, njihove plaće i naknade, stručno usavršavanje, marketing, investicije i zakonske obveze

**5. RAZLOG ODSTUPANJA OD PROŠLOGODIŠNJIH PROJEKCIJA**

Predloženi programi za 2024. godinu većim djelom su uspješno realizirani.

U prijedlogu za 2025. godinu osim uspješnih programa, projekata, akcija i manifestacija koje godinama dobro i kvalitetno provodimo, predložili smo još novih projekata.

**6. POKAZATELJI USPJEŠNOSTI**

Kreativne radionice za djecu, mlade i odrasle edukativnog su karaktera. Posjećenost je iznimno velika, sudjeluju djeca sesvetskih vrtića i škola te građani treće životne dobi. Projekti su izuzetno zanimljivi, namijenjeni su školskoj populaciji – radionički tip, a izložbe, predavanja i koncerti koji su dio projekta većim djelom posjećuje starija populacija. Posjećenost je izvrsna. Nezavisna kazališna scena od otvorenja preuređene dvorane jednom mjesečno održava predstave za djecu i odrasle. Popunjenost je dobra, a zadovoljstvo Sesvećana izuzetno veliko. Manifestacije svake godine po brojnosti izvođača i publike premašuju naša očekivanja, a temelje se većim djelom na njegovanju tradicijskih vrijednosti sesvetskog kraja. Programi glazbene i filmske djelatnosti uspješni su po kvaliteti programa što dokazuje veliki broj posjetitelja programa.